  Майя Бывальцева Следж-хоккеен шудонъя «Удмуртия» клуб ветлыны шугъяськись но пыдъёссэс ыштэм муртъёсты — 7–35 аресъем пиосты но воргоронъёсты — Паралимпи спорт амаллы дышетскыны ӧте. Командаын Ижкарысь гинэ ӧвӧл, быдэс элькунысь но егитъёсты возьмало. Ивортодэтъя «Удмуртия» агентстволы со сярысь вераз суй-пыдзыя сӧсыр муртъёслэн спортсыя тренер Андрей Кузнецов. Мукет каръёсысь но ёросъёсысь лыктэмъёсты «Чекерилысь» кунокуае интыяськомы. Инвожоысен милям учебно-тренировочной сборъёс кутско, соос 10–14 нунал кыстӥсько. Со дырлы улон инты но сюдон дунтэк луэ Андрей Кузнецов, суй-пыдзыя сӧсыр муртъёслэн спортсыя тренерСолэн верамезъя, мылкыд карисьёс азе нокыӵе чурыт куронъёс уг пуктӥсько, луонлык ваньмызлы сётӥське. Озьы ик кулэ тӥрлык но висъялозы. Ми котьку ваньмызлы луонлык сётӥськомы. Милям ӧвӧл сыӵеез, кинлэн ке мар ке уг ке пӧрмы, кошкы. Ми одно ик тыршомы солэсь сӥльвирзэ юнматыны. Кельшиз ке, со кылёз но тренировказэ азьланьтоз Андрей Кузнецов, суй-пыдзыя сӧсыр муртъёслэн спортсыя тренерСледж-хоккейын асьсэдыз эскерыны мылкыд карисьёс 8 (912) 853 02 39 телефонъя жингыртыны быгато. Та дыре «Удмуртия» клубын дас укмыс аресозь 9 егитъёс дасясько, валтӥсь командаын — 17 адями. Следж-хоккеен шудонъя «Удмуртия» клуб —  Россилэн кык полэс чемпионэз, 2017–2018 аръёсы сезонын команда бронза медальёс басьтӥз. Валтӥсьёсыз спортсменъёс Россилэн сборнояз пыро. 2014-тӥ арын Сочиын Паралимпи шудонъёсын «Удмуртия» командалэн куать ёзчиосыз азвесь медальёс утӥзы.  Тегъёс: Спорт Ижкар Следж-хоккей Удмуртия сӧсыръёс  